0533.xml
موجودہ سیلاب پاکستان کی تاریخ کا بدترین سیلاب ہے، سیلاب سے متاثرہ علاقوں کو آفت زدہ قرار دیدیا گیا ہے متاثرین کی مدد کرنا کوئی احسان نہیں بلکہ ہمارا فرض ہے، مکمل بحالی تک چین سے نہیں بیٹھیں گے  مصیبت کی گھڑی میں وفاقی و صوبائی حکومت مل کر متاثرین کی بھرپور مدد یقینی بنائے گی، سیلاب سے تباہ ہونے والے گھروں کی دوبارہ تعمیر اور متاثرین کی بحالی کیلئے تمام ممکنہ تعاون فراہم کیا جائے گا وزیراعظم محمد نواز شریف کا جھنگ کے سیلابی علاقوں کے دورہ اور ڈالانوالہ موڑ 18 ہزاری کے مقام پر متاثرین سے خطاب
فیصل آباد۔13 ستمبر(اے پی پی) وزیراعظم محمد نواز شریف نے کہاہے کہ موجودہ سیلاب پاکستان کی تاریخ کا بد ترین سیلاب ہے، سیلاب سے متاثرہ علاقوں کو آفت زدہ قراردیدیا گیا ہے، متاثرین کی مدد کرنا کوئی احسان نہیں بلکہ ان کا فرض ہے، متاثرین کی مکمل بحالی تک چین سے نہیں بیٹھیں گے، مصیبت کی اس گھڑی میں وفاقی و صوبائی حکومت مل کر متاثرین کی بھرپور مدد یقینی بنائے گی، سیلاب سے تباہ ہونے والے گھروں کی دوبارہ تعمیر اور متاثرین کی بحالی کیلئے تمام ممکنہ تعاون فراہم کیا جائے گا۔ ہفتہ کو ضلع جھنگ کے سیلابی علاقوں کے دورہ اور ڈالانوالہ موڑ 18ہزاری جھنگ کے مقام پر متاثرین سے خطاب کرتے ہوئے وزیراعظم نے کہاکہ حالیہ سیلاب کی گزشتہ تاریخ میں بہت کم مثال ملتی ہے، پاکستان میں اس وقت مشکل ، آزمائش و مصیبت کی گھڑی ہے، سیلاب سے لوگوں کے گھر گر گئے اور وسیع رقبہ پر کھڑی چاول ، کپاس ، گنے ، چارے ، سبزیوں کی فصلیں تباہ ہو گئی ہیں، سیلاب زدگان کے نقصان کا تدارک ممکن نہیں لیکن حکومت اپنے وسائل میں رہتے ہوئے ان کی بحالی کیلئے کوئی کسر اٹھا نہ رکھے گی۔ انہوں نے کہاکہ وہ متاثرین سیلاب کی ہمت اور حوصلے کو سراہتے ہیں جنہوں نے اس مشکل ترین گھڑی میں صبر واستقامت کا مظاہرہ کیا ، حکومت نے سیلاب زدہ علاقوں کو آفت زدہ قرار دے کر فوری سروے کاحکم دے دیاہے جس کی رپورٹ کی روشنی میں مزید اقدامات بروئے کار لائے جائیں گے۔ وزیراعظم نے کہاکہ متاثرین سیلاب کو ریلیف کیمپوں میں تمام ممکنہ سہولیات بہم پہنچائی جارہی ہیں اور متعلقہ ڈویژنل و ضلعی اور تحصیل انتظامی حکام سے کہاگیاہے کہ وہ اپنے فرائض کی ہمہ وقت سرانجام دہی میں کوئی کوتاہی نہ برتیں۔ وزیر اعظم نے کہا کہ سیلاب کی آفت نے اچانک اتنی تباہی برپا کی جس کا تصوربھی نہیں کیا جاسکتا تاہم انہیں اس بات پر اطمینان ہے کہ سیلاب زدگان اتنی بڑی مصیبت کا انتہائی صبر و تحمل اور ثابت قدمی سے مقابلہ کررہے ہیں۔ انہوں نے اس امر پر افسوس کا اظہار کیاکہ سیلاب کی آفت نے بڑی تعداد میں لوگوں کے گھروں، مال مویشیوں اور فصلات کو نقصان پہنچایا۔ انہوں نے کہا کہ حکومت کے پاس وسائل انتہائی کم ہیں لیکن ا س کے باوجود حکومت سیلاب سے متاثرہ آخری شخص کی بحالی تک چین سے نہیں بیٹھے گی اور پنجاب حکومت کے ساتھ مل کر متاثرہ افراد کو ان کے گھروں میں واپس آباد کرنے سمیت اپنے پاؤں پر کھڑاکرنے کیلئے تمام وسائل بروئے کار لائے جائیں گے۔ وزیراعظم نے کہا کہ وزیر اعلیٰ پنجاب سیلاب سے متاثرہ تمام علاقوں کے ہنگامی بنیادوں پر بار بار دورے کرکے ریسکیو آپریشن ، ریلیف کی سرگرمیوں ، امدادی کاموں اور سیلاب کی تباہ کاریوں کا جائزہ لیتے ہوئے متاثرین کی مدد کیلئے دن رات کوشاں ہیں، اجڑے ہوئے لوگوں کی دادرسی کیلئے فوری طور پر تفصیلی سروے کروایا جارہاہے جس کے بعد انہیں معقول معاوضے دیئے جائیں گے۔ انہوں نے کہاکہ پاکستان کی دولت پاکستان کے عوام کی ملکیت اورقوم کی امانت ہے جسے ہر مشکل وقت میں شفا ف طریقے سے استعمال کیا جائے گا۔ انہوں نے کہا کہ سیلاب سے متاثرہ علاقوں میں زمینداروں، کاشتکاروں ، کسانوں کو یوٹیلیٹی بلز وغیرہ کی ادائیگی میں ریلیف کیلئے بھی فوری اقدامات کئے جارہے ہیں۔وزیراعظم نے مخیر حضرات کا شکریہ ادا کرتے ہوئے کہا کہ انہیں اس بات پر فخر ہے کہ وہ ایک دوسرے کے ساتھ آزمائش کی موجودہ مشکل گھڑی میں کند ھے سے کندھا ملا کرمتاثرہ عوام کی بحالی کی جدوجہد میں مصروف ہیں۔ انہوں نے کہاکہ حکومت سیلاب زدگان کی تمام مشکلات کے حل تک چین سے نہیں بیٹھے گی اور متاثرہ علاقوں میں نقصانات کا ازالہ کرنے کیلئے ہر ممکن اقدامات و وسائل کو بروئے کار لایا جائیگا۔ وزیراعظم نے کہاکہ موجودہ حکومت عوام کا معیار زندگی بلند کرنے کیلئے ہر سطح پر اقدامات کررہی ہے، معاشرے کے تمام طبقات کو بھی مصیبت کی اس گھڑی میں اپنے سیلاب زدہ بھائیوں کی بھر پور معاونت کرنی چاہیے۔وزیراعظم نے کہاکہ وہ ملک بھر میں سیلاب زدہ علاقوں کا دورہ کر رہے ہیں تاکہ امدادی سرگرمیوں کا اپنی آنکھوں سے جائزہ لے سکیں۔ انہوں نے کہاکہ متاثرین کی بھرپور مدد کیلئے کوئی کوتاہی برداشت نہیں کی جائے گی۔ انہوں نے مقامی ارکان اسمبلی کو مخاطب کرتے ہوئے کہا کہ جیسے آپ میرے لئے قیمتی ہیں بالکل اسی طریقے سے آپ متاثرین کیلئے بھی اپنی صلاحیتوں اور ہمدردیوں کو بروئے کار لائیں تاکہ سیلاب سے متاثرہ افراد جلد اپنے پاؤں پر کھڑے ہوسکیں۔قبل ازیں ڈی سی او جھنگ راجہ خرم شہزاد عمر نے وزیر اعظم محمد نواز شریف کو بریفنگ دیتے ہوئے ضلع جھنگ میں سیلاب سے ہونے والے نقصانات ، ریسکیو آپریشن ، ریلیف کی سرگرمیوں ، فصلات اور مکانات سمیت دیگر املاک کو پہنچنے والے نقصانات سمیت بحالی کیلئے کئے گئے اقدامات سے آگاہ کیا۔ انہوں نے بتایا کہ حالیہ سیلاب سے تحصیل 18ہزاری کے 104دیہات متاثر ہوئے ہیں جہاں چاول، کپاس، کماد، چارے اور سبزیوں کی فصلات تباہ ہو گئی ہیں۔ انہوں نے وزیراعظم کو اب تک کئے گئے اقدامات اور آئندہ کے لائحہ عمل کے بارے میں بھی آگاہ کیا۔ اس موقع پر ڈویژنل، ضلعی انتظامی حکام، ارکان اسمبلی اور مسلم لیگ (ن) کے ضلعی رہنمابھی بڑی تعداد میں موجود تھے۔
APP
13.09.14
0533p.xml
سیلاب سے متاثرہ علاقے آفت زدہ قرار‘ اٹھارہ ہزاری میں بجلی کے بل معاف کر دینگے: نوازشریف
جھنگ (نامہ نگار) وزیر اعظم محمد نوازشریف نے کہا ہے کہ جس مصیبت سے سیلاب زدگان گزر رہے ہیں وہ وہی جانتے ہیں۔ ہمیں بھی بہت دکھ ہے کہ یہ مصیبت کی گھڑی آپ پر آئی اور آپ گھروں سے بے گھر ہوئے۔ وہ دریائے چناب کے ریلے سے متاثرہ تحصیل اٹھارہ ہزاری کے سیلاب متاثرین سے خطاب کررہے تھے۔ اس موقع پر وفاقی وزیر بجلی و پانی عابد شیر علی، ایم پی اے میاں اعظم چیلہ، ضلعی جنرل سیکرٹری مسلم لیگ (ن) میاں مظہر حسین اور دیگر سیاسی شخصیات سمیت متاثرین سیلاب کی بڑی تعداد موجود تھی۔ وزیراعظم نے سیلاب زدہ علاقوں کو آفت زدہ قرار دینے اور تحصیل اٹھارہ ہزاری میں متاثرین کے بجلی بل معاف کرنے کا اعلان کیا۔ وزیراعظم نے کہا کہ سیلاب نے فصلیں تباہ کیں، فصلوں کو نقصان پہنچایا، کسی کا مکان مکمل طور پر بہہ گیا کسی کے مال مویشی بہہ گئے، یہ سب افسوسناک صورتحال ہے۔ سیلاب اتنا اچانک آیا ہے کہ اسکا اندازہ پہلے نہیں لگ سکا۔ جس طرح دریائے چناب میں سیلاب آیا تاریخ میں اسکی مثالیں بڑی کم ملتی ہیں۔ میں آپکے حوصلے اور قوت و برد اشت کوداد دیتے ہوں جو آپ اس مصیبت کے اندر بھی اسکو برداشت کرتے ہیں۔ خوشی یہ ہے کہ پھر بھی پاکستان زندہ باد کا نعرہ لگا رہے ہیں۔ میں اورمیرے ساتھی اس دکھ کی گھڑی میں آپکے پاس آئے ہیں۔ پہلے بھی آپ کے پاس آچکے ہیں۔ 1992ء میں بھی سیلاب آیا تھا اس وقت بھی میں وزیراعظم تھا، میں خودچل کر یہاں آیا تھا۔ غلام حیدر وائیں اور شہباز شریف بھی آپکے پاس آئے تھے۔ آج پھر اس مصیبت کی گھڑی میں آپ اطمینان رکھیں جب تک یہ مصیبت کی گھڑی ٹل نہیں جاتی ہم آپکے ساتھ ساتھ ہیں۔ یہ آپ پر کوئی احسان نہیں یہ نوازشریف اور شہبازشریف کا قومی فریضہ ہے۔ گہرے پانی سے سیلاب متاثرین کو بچایا اور راشن پہنچایا ہے۔ جہاں جہاں مکان، فصلیں، مال مویشی تباہ ہوئے ہیں حکومت ہر طرح سے آپکی امیدوں کے مطابق آپکی مدد کرے میں بھی اس میں اپنا حصہ ڈالوں گا۔ سیلاب متاثرین کی طرف سے بجلی کے بل معاف کئے جانے کے مطالبہ پر وزیراعظم نے تحصیل اٹھارہ ہزاری کے بجلی بل معاف کرنے کا اعلان کیا۔ وزیراعظم نے کہا کہ کیونکہ یہ آفت کی گھڑی ہے جہاں جہاں سیلاب آیا ہے اس سارے علاقے کو آفت زدہ قرار دیا گیا ہے۔ نجی ٹی وی اور ایجنسیوں کے مطابق وزیراعظم نوازشریف نے کہا ہے کہ سیلاب متاثرین کی مکمل بحالی تک چین سے نہیں بیٹھیں گے۔ متاثرین کی مدد کرنا کوئی احسان نہیں ہمارا فرض ہے۔ سیلاب سے متاثرہ گھروں کی تعمیر کیلئے بھرپور معاونت کریں گے۔ مصیبت کی گھڑی میں وفاقی اور صوبائی حکومت ملکر متاثرین کی مدد کر رہی ہے۔ مسلم لیگ (ن) کو عوام نے منتخب کیا ہم انہیں کبھی تنہا نہیں چھوڑیں گے۔ وزیراعظم نے تحصیل اٹھارہ ہزاری کو بھی آفت زدہ قرار دیا۔ وزیراعظم نے ضلع جھنگ کی تحصیل اٹھارہ ہزاری کا دورہ کیا اور سیلاب سے ہونے والے نقصانات کا جائزہ لیا۔ اس موقع پر وزیراعظم کو سیلاب سے ہونے والے نقصانات اور امدادی سرگرمیوں کے حوالے سے بریفنگ دی گئی۔ وزیراعظم کو بتایاگیا کہ تحصیل اٹھارہ ہزاری کے 104 دیہات متاثر ہوئے۔ چاول گنا، کپاس اور چارے کی فصل متاثر ہوئی، متاثرین کیلئے 18 امدادی کیمپ اور طبی مراکز قائم کئے گئے ہیں۔ وزیراعظم نے اٹھارہ ہزاری میں قائم کیمپ کا دورہ کیا۔ وزیراعظم نے کہاکہ حکومت متاثرین کی ہر طرح سے مدد کریگی، جہاں کہیں سیلاب آیا ہے ان علاقوں کو آفت زدہ قرار دیدیا گیا ہے۔ متاثرین جب اپنے گھروں کو تعمیر کریں گے تو میں بھی آکر اس میں اپنا حصہ ڈالوں گا۔ وزیراعظم نے سیلاب سے متاثرہ تمام علاقوں کو آفت زدہ قرار دیا اور کہا کہ پاکستان میں اسوقت مشکل، آزمائش و مصیبت کی گھڑی ہے، سیلاب سے لوگوں کے گھر گر گئے۔ وسیع رقبہ پر کھڑی چاول، کپاس، گنے، چارے، سبزیوں کی فصلیں تباہ ہوگئی ہیں۔ نقصان کا تدارک ممکن نہیں لیکن حکومت اپنے وسائل میں رہتے ہوئے ان کی بحالی کیلئے کوئی کسر اٹھا نہیں رکھے گی۔ فوری سروے کاحکم دیدیا ہے جس کی رپورٹ کی روشنی میں مزید اقدامات کئے جائیں گے۔ حکومت کے پاس وسائل انتہائی کم ہیں لیکن اسکے باوجود حکومت سیلاب سے متاثرہ آخری شخص کی بحالی تک چین سے نہیں بیٹھے گی۔ وزیراعلیٰ پنجاب سیلاب کے متاثرین کی مدد کیلئے دن رات کوشاں ہیں، اجڑے ہوئے لوگوں کو معقول معاوضے دیئے جائیں گے۔ متاثرہ علاقوں میں زمینداروں، کاشتکاروں، کسانوں کو یوٹیلیٹی بلز وغیرہ کی ادائیگی میں ریلیف کیلئے بھی فوری اقدامات کئے جا رہے ہیں۔ معاشرے کے تمام طبقات کو مصیبت کی اس گھڑی میں اپنے سیلاب زدہ بھائیوں کی بھرپور معاونت کرنی چاہئے۔ دریں اثناء وزیراعظم محمد نوازشریف متاثرہ علاقوں کا دورہ کرنے کے بعد لاہور پہنچ گئے۔ وزیراعظم کو انتہائی سخت سکیورٹی میں انکی رہائشگاہ پہنچایا گیا۔ خاتون اوّل بیگم کلثوم نواز بھی اسلام آباد سے لاہور پہنچ گئیں۔
nawa-e-waqt
14.09.14